CELEX: C2004/262/59
Language: sl
Date: 2004-10-23 00:00:00
Title: Zadeva T-270/04: Tožba Bic Deutschland GmbH & Co OHG proti Komisiji Evropskih skupnosti, vložena dne 1. julija 2004

23.10.2004   
            
            
               SL
            
            
               Uradni list Evropske unije
            
            
               C 262/30
            
         Tožba Bic Deutschland GmbH & Co OHG proti Komisiji Evropskih skupnosti, vložena dne 1. julija 2004
   (Zadeva T-270/04)
   (2004/C 262/59)
   Jezik postopka: francoščina
   Bic Deutschland GmbH & Co OHG s sedežem v Eschbornu (Nemčija), ki jo zastopa Dominique Voillemot, avocat, je dne 1. julija 2004 na Sodišče prve stopnje Evropskih skupnosti vložila tožbo proti Komisiji Evropskih skupnosti.
   Tožeča stranka Sodišču prve stopnje predlaga, naj:
   
               —
            
            
               razglasi za nično odločbo Komisije Evropskih skupnosti z dne 3. maja 2004, na podlagi katere je dolžna plačati denarno kazen, ki je bila naložena družbi Tipp-Ex z odločbo Komisije z dne 10. julija 1987, povečano za obresti, katerih končni izračun je bil narejen 28. maja 2004 in ki določa, da se unovči bančna garancija, ki jo je izdala Deutschland Bank AG Frankfurt am Main;
            
         
               —
            
            
               toženi stranki naloži plačilo stroškov.
            
         Tožbeni razlogi in bistvene navedbe
   Tožeča stranka je vstopila v položaj družbe Tipp-Ex na podlagi odkupa, izvršenega dne 1. januarja 1997 in notranjega prestrukturiranja skupine BIC, ki mu je sledila. Družba Tipp-Ex je bila naslovnica Odločbe št. 87/406/EGS z dne 10. julija 1987, s katero ji je Komisija naložila plačilo denarne kazni v znesku 400.000 ECU zaradi kršitve pravil Skupnosti, ki urejajo pravo konkurence.
   Tipp-Ex je zoper to odločbo vložila tožbo in v korist Komisije položila bančno garancijo, plačljivo na prvi poziv kot varščino za plačilo denarne kazni z obrestmi po stopnji 8 %. Skladno z uveljavljeno prakso se garancija plača le v primeru pisne zahteve Komisije, ki ji je priložen overjen prepis sodbe Sodišča. Le-to je dne 8. februarja 1990 (1) zavrnilo tožbo družbe Tipp-Ex in potrdilo odločbo z dne 10. julija 1987.
   Komisija je šele dne 12. februarja 2004 od skupine BIC pisno zahtevala plačilo vsote 923.747,94 EUR, ki je vključevala znesek kazni v višini 400.000 EUR s pripadajočimi obrestmi (523.747,94 EUR).
   Po izmenjavi pisem med tožečo stranko in Komisijo je slednja z izpodbijano odločbo zavrnila navedbe družbe BIC, ki so temeljile predvsem na pravilu o zastaranju, ki ga določa člen 4(1) Uredbe 2988/74 (2) in zahtevala plačilo končnega zneska denarne kazni (931.726,02 EUR).
   Tožeča stranka svoje navedbe utemeljuje tako, da zatrjuje:
   
               —
            
            
               kršitev člena 4(1) zgoraj navedene Uredbe št. 2988/74, ki naj ne bi dopuščal izvršbe odločbe, ki določa denarno kazen po izteku roka petih let. V tem smislu trdi, da zastaralni rok v tej zadevi ni bil niti prekinjen niti ustavljen;
            
         
               —
            
            
               kršitev pooblastila za odločanje po prostem preudarku glede delovanja bančne garancije na prvi poziv. Glede na navedeno tožeča stranka trdi, da predložitev bančne garancije ne pomeni plačila kazni in da zgolj imetništvo garancije samo po sebi ne povzroči obveznosti plačila, po drugi strani pa, da unovčenje bančne garancije zahteva izvršilni ukrep v smislu Uredbe št. 2988/74. Skladno s samim besedilom zadevne garancije naj bi imel izvršilni ukrep obliko izrecne zahteve Komisije proti Deutsche Bank, ki ji je priložen overjen prepis sodbe Sodišča v priporočeni pošiljki.
            
         Tožeča stranka zatrjuje tudi kršitev načela zaupanja v pravo in podredno kršitev splošnega načela sojenja v razumnem roku.
   
      (1)  Zadeva C-279/87 Tipp-Ex proti Komisiji (Receuil, str. I-261).
   
      (2)  Uredba Sveta št. 2988/74/EGS o rokih zastaranja v postopkih in izvajanju sankcij v transportnem pravu in pravu konkurence Evropske gospodarske skupnosti (UL L 319, 29.11.1974, str. 1).